钦定古今图书集成/理学汇编/文学典/第062卷 > 贾纬
## 钦定古今图书集成/理学汇编/文学典/第062卷 > 贾纬

按《五代史》本传：“纬，镇州获鹿人也。少举进士不中，州
辟参军。唐天成中，范延光镇成德，辟赵州军事判官，
迁石邑令。纬长于史学，唐自武宗已后无实录，史官
之职废。纬采次传闻，为《唐年补录》六十五卷。”当唐之
末，王室微弱，诸侯强盛，征伐擅出，天下多事，故纬所
论次，多所阙误，而丧乱之际，事迹粗存，亦有补于史
氏。晋天福中为太常博士，非其好也，数求为史职，改
屯田员外郎、起居郎、史馆修撰，与修《唐书》。丁内艰，服
除，知制诰，累迁中书舍人、谏议大夫、给事中，复为修
撰。汉隐帝时，诏与王伸、窦俨等同修晋高祖、出帝、《汉
高祖实录》。初，桑维翰为相，常恶纬为人，待之甚薄。纬
为《维翰传》，言维翰死，有银八千铤。翰林学士徐台符
以为不可，数以非纬，纬不得已，更为数千铤。广顺元
年，《实录》成，纬求迁官不得，由是怨望。是时，宰相王峻
监修国史，纬书日历，多言当时大臣过失。峻见之，怒
曰：“贾给事子弟仕宦，亦要门阀，柰何历诋当朝之士，
使其子孙何以仕进？”言之高祖，贬平卢军行军司马明年，卒于青州。